Výhodou je, že telo vie rozprávať tam, kde ťažko nájsť slová. Niekedy sa stane, že v procese verbálnej terapie klient stagnuje a nevie sa posunúť ďalej. Vtedy môže pomôcť spojenie s telom, pohybom, ktorý rozprúdi energiu v tele a v mysli sa môže udiať taký istý posun. Cez hru a kreativitu klient zažíva bezpečie, možnosť vyjadriť svoje emócie, prijatie, v ktorom sa môže viac otvoriť a transformovať svoju tému, skúsenosť, ktorú by verbálne nebol schopný uchopiť. Prostredníctvom tela dochádza k sebauvedomeniu, k pocíteniu svojej sily, osobnosti a prežitku „JA SOM“. Telo poskytuje ukotvenie a uzemnenie, ktoré napomáha klientovmu procesu.